Tarkastuslausuma kuudennen ja seitsemännen Euroopan kehitysrahaston toimista 31. joulukuuta 1995 päättyneeltä varainhoitovuodelta



Virallinen lehti nro C 395 , 31/12/1996 s. 0087 - 0091



Tarkastuslausuma kuudennen ja seitsemännen Euroopan kehitysrahaston toimista 31. joulukuuta 1995 päättyneeltä varainhoitovuodelta Tarkastuslausuma kuudennen ja seitsemännen Euroopan kehitysrahaston toimista 31. joulukuuta 1995 päättyneeltä varainhoitovuodelta 1. Euroopan tilintarkastustuomioistuimelle on annettu Euroopan yhteisön perustamissopimuksessa tehtäväksi Euroopan kehitysrahaston toimien tarkastaminen. Tilintarkastustuomioistuimen on annettava Euroopan parlamentille ja neuvostolle lausuma tilien luotettavuudesta sekä tilien perustana olevien toimien laillisuudesta ja asianmukaisuudesta. Tarkastuslausumaan liittyvässä erityiskertomuksessa esitetään tässä yhteydessä toimitettujen tarkastusten tulokset kokonaisuudessaan kuudennen ja seitsemännen EKR:n varainhoitovuoden 1995 toimien osalta. 2. Tilintarkastustuomioistuin tarkasti kuudennen ja seitsemännen EKR:n taseet ja tilinpäätökset varainhoitovuodelta 1995. Ne on julkaistu komission tiedonantona tilintarkastustuomioistuimelle, parlamentille ja neuvostolle (SEK(96) 989 lopullinen, 31.5.1996). Kyseisissä tileissä esitetään varainhoitovuoden toimet sekä selvitykset kuudennen ja seitsemännen EKR:n voimaantulon jälkeen kirjattujen menojen ja tulojen kumulatiivisista määristä. 3. Tarkastuslausuman yleiskattavuudesta ja rajoituksista - etenkin rajoituksista, jotka liittyvät tarkastuslausuman kattavuuteen varainhoidon laadun osalta tai tahallisten säännönvastaisuuksien osoittamiseen - on lisätietoja tilintarkastustuomioistuimen erityiskertomuksessa varainhoitovuoden 1995 yleiseen talousarvioon liittyvistä toimista (kohdat 1.9.-1.14.). 4. Tilintarkastustuomioistuin on toimittanut tarkastuksensa noudattaen kansainvälisellä tasolla yleisesti hyväksyttyjä tarkastusnormeja siltä osin kuin niitä voidaan soveltaa yhteisöön. Koska noudatetut normit ja yleiset tarkastusmenetelmät ovat samat kuin varainhoitovuoden 1995 DAS-tarkastuksessa noudatetut, tilintarkastustuomioistuin viittaa erityiskertomukseensa, joka koskee varainhoitovuoden 1994 yleiseen talousarvioon liittyviä toimia. Tilien luotettavuus 5. Komission toteuttamista parannuksista huolimatta tiettyjen kirjanpitomenetelmien ja -käytäntöjen epäasianmukaisuudesta on edelleen huomattavasti haittaa tilinpidon kannalta: a) Maksattamatta olleet ensimmäisen vaiheen maksusitoumukset, jotka eivät enää vastanneet toimien todellista taloudellista tilannetta varainhoitovuoden 1995 lopussa, olivat tilintarkastustuomioistuimen arvion mukaan 197 miljoonaa ecua, mikä vastaa 3,6:ta prosenttia kirjatuista 5 449 miljoonan ecun maksattamatta olleista maksusitoumuksista. b) Apurahoja ja teknistä apua varten maksettuina ennakkoina esitetyistä 29 miljoonasta ecusta 18,3 miljoonaa ecua olivat varojen sijaan selvitettäviä menoja. c) Kirjanpitojärjestelmästä ei vielä käy ilmi muun tyyppisten ennakoiden, varsinkaan rakennemukautukseen, monivuotisiin ohjelmiin sekä urakka-, palvelu- ja hankintasopimuksiin liittyvien ennakoiden tilanne. Tällaiset ennakot esitetään tilinpäätöksessä lopullisina maksuina. d) Taseessa ilmoitettuihin selvitettäviin menoihin sisältyi eriä, joita ei voitu katsoa vuoden lopussa kirjaamisvaiheessa oleviksi normaaleiksi maksuiksi. Nämä erät olivat yhteismäärältään 13 miljoonaa ecua, joista 8 miljoonaa ecua voitiin selvittää tilinpäätöspäivän jälkeen. e) Varainhoitovuoden päättyessä kirjausvirheitä oli korjaamatta yhteensä 0,17 miljoonan ecun arvosta. Nämä virheet haittasivat yhden ensimmäisen vaiheen maksusitoumuksen ja yhden toisen vaiheen maksusitoumuksen vielä maksattamatta olleiden määrien arviointia. Niiden varainhoitovuoden maksujen, joihin tällaiset kirjausvirheet vaikuttivat, todennäköisimmäksi määräksi voitiin otantamenettelyn jälkeen arvioida 17,7 miljoonaa ecua. Vastaavia virheitä ei havaittu varainhoitovuoden maksusitoumuksissa. f) Kassatileissä todettiin 2,9 miljoonan ecun määrä, jonka osalta oli epävarmaa, olivatko kyseiset varat käytettävissä. Lisäksi kassatileihin sisältyi 213,2 miljoonan ecun verran arvopapereita ja arvopapereihin liittyviä korkoja, joita ei nimenomaisesti mainittu tilinpäätöksessä. Tilien perustana olevien toimien laillisuus/asianmukaisuus 6. Varainhoitovuoden maksujen laillisuuteen/asianmukaisuuteen vaikuttavien sisältövirheiden todennäköisin rahamääräinen arvo on arviolta 32,6 miljoonaa ecua (2,1 prosenttia kaikista maksuista). Tätä ekstrapoloimalla saatua määrää tukee se, että virheiden määräksi havaittiin tarkastuksessa 6,5 miljoonaa ecua (0,4 prosenttia kaikista maksuista): a) Sopimuspuolille maksetuista määristä tehtyjen laskelmien virheet olivat rahamääräiseltä arvoltaan 2,5 miljoonaa ecua. b) Rakennemukautuksen alalla tehtiin 4 miljoonan ecun maksusitoumus lisätuesta, joka myös maksettiin edunsaajalle, vaikka tämä ei enää ollut tukikelpoinen. 7. Selvitettäviin menoihin sisältyivät lisäksi 6 miljoonan ecun tilitapahtumat, joista ei ollut tositteita. 8. Varainhoitovuoden maksusitoumusten laillisuuteen/asianmukaisuuteen vaikuttavien havaittujen sisältövirheiden rahamääräinen arvo on 4 miljoonaa ecua, mikä vastaa 0,2:ta prosenttia varainhoitovuoden kaikista maksusitoumuksista. 9. Niiden varainhoitovuoden maksujen, joiden laillisuuteen/asianmukaisuuteen muodolliset virheet vaikuttivat, arvoksi todettiin 323,3 miljoonaa ecua: a) Rakennemukautukseen osoitettu 4 miljoonan ecun määrä oli hyväksytty maksettavaksi ilman asianomaisen komission jäsenen hyväksyntää. b) Rahoitussopimusten ehtojen tulkitsemistavan perusteella ei 87 miljoonan ecun rakennemukautusmaksuja voida pitää perusteltuina. c) Komission käytössä olevat todentavat asiakirjat ovat riittämättömät, minkä vuoksi on mahdotonta todeta, ovatko EIP:n laskemat ja komission kirjaamat määrät perusteltuja 3,6 miljoonan ecun tarkastettujen korkotukimaksujen osalta. d) Kahdeksantoista, yhteisarvoltaan 216 miljoonan ecun Stabex-maksun yhteydessä ei ollut noudatettu säännöksiä: 163,4 miljoonaa maksettiin, vaikka edunsaajavaltio ei ollut esittänyt kertomusta siirrettyjen varojen käytöstä; 75 miljoonaa ecua maksettiin ilman ennalta suoritettua kattavaa tutkimusta, kun taas 31,1 miljoonan ecun osalta tällainen tutkimus oli riittämätön. Yhteensä 101,5 miljoonan ecun osalta ei ollut tarpeeksi todentavia asiakirjoja siirtoperusteen pienennysten määrittämisestä. e) 12,2 miljoonan ecun maksut suoritettiin noudattamatta säännösten tai sopimusten mukaisia maksumääräaikoja tai suoritusten täytäntöönpanomääräaikoja koskevia ehtoja. Tilintarkastustuomioistuin ei saanut käyttöönsä 0,5 miljoonan ecun maksusta tositteita, joiden avulla se olisi voinut varmistua, että laskutetut hinnantarkistukset olivat perusteltuja. 10. Niiden varainhoitovuoden maksusitoumusten, joiden laillisuuteen/asianmukaisuuteen muodolliset virheet vaikuttivat, arvoksi todettiin 87,2 miljoonaa ecua: a) Alustavista kansallisista ohjelmista rahoitetuille rakennemukautustoimille hyväksyttiin 9 miljoonan ecun lisätuki noudattaen menettelyä, joka oli tarkoitettu sovellettavaksi tavanomaisiin kehityshankkeisiin. Kahdesta muusta, yhteensä 26,6 miljoonan ecun tukimäärästä ei annettu riittävästi tietoja EKR-komitealle. Eräässä tapauksessa sidottiin 9,2 miljoonaa ecua ennen kuin tarvittavat määrärahat olivat käytettävissä. b) Komission käytössä olevat todentavat asiakirjat ovat riittämättömät, minkä vuoksi on mahdotonta todeta, ovatko EIP:n laskemat ja komission kirjaamat määrät perusteltuja korkotukia koskevien 37 miljoonan ecun tarkastettujen maksusitoumusten osalta. c) Tilintarkastustuomioistuin ei voi todentavien asiakirjojen perusteella todeta, että 5,5 miljoonan ecun Stabex-maksusitoumuksen kohdalla siirtoperusteen pienennys on perusteltu. 11. Tilintarkastustuomioistuin sai tarkastuksensa perusteella riittävän varmuuden 31. joulukuuta 1995 päättyneen varainhoitovuoden tilien oikeellisuudesta, kuitenkin kohdassa 5 esitetyin varauksin. Nämä varaukset osoittavat, että Euroopan kehitysrahastojen taloudellisen tilanteen esittämisen parantamiseksi tarvitaan edelleen toimenpiteitä, erityisesti uudelleen käytettävissä olevan pääoman osalta. 12. Tilintarkastustuomioistuin sai myös riittävän varmuuden varainhoitovuoden tulojen, maksusitoumusten ja maksujen perustana olevien toimien laillisuudesta ja asianmukaisuudesta, kuitenkin kohdissa 6-10 esitetyin varauksin. Stabexin, rakennemukautuksen ja EIP:n hallinnoimien toimien alalla havaitut muodolliset virheet johtuvat pääasiassa siitä, että voimassa olevat säännökset ja määräykset ovat todellisuudessa toisinaan huonosti sovellettavissa toimiin ja päätöksentekoon. 28.10.1996 B. Friedmann Tilintarkastustuomioistuimen presidentti Euroopan tilintarkastustuomioistuin 12, rue Alcide De Gasperi, L-1615 Luxembourg Edellä esitettyä tarkastuslausumaa käsitellään yksityiskohtaisemmin liitteenä olevassa erityiskertomuksessa.